******

|  |  |
| --- | --- |
| **ΕΛΛΗΝΙΚΗ ΔΗΜΟΚΡΑΤΙΑ****ΝΟΜΟΣ ΑΤΤΙΚΗΣ****ΔΗΜΟΣ ΚΑΛΛΙΘΕΑΣ****ΓΡΑΦΕΙΟ ΔΗΜΑΡΧΟΥ**  | **Καλλιθέα, 02/05/2025****Αρ. Πρωτ. 23437** |
| **ΤΑΧ.Δ/ΝΣΗ :** **Τηλέφωνο:** **E-mail:**  | Ματζαγριωτάκη 76,Καλλιθέα, 17676 213-20.70.322dimarxos@kallithea.gr  | **ΠΡΟΣ****Τον Πρόεδρο του Δημοτικού Συμβουλίου** |

**ΘΕΜΑ : «Ανακήρυξη του Σεβασμιωτάτου Μητροπολίτη Κορωνείας κ. Παντελεήμονος (Καθρεπτίδη) σε Επίτιμο Δημότη του Δήμου Καλλιθέας και Απονομή του Χρυσού Μεταλλίου της πόλης».**

Κύριε Πρόεδρε,

 Με ιδιαίτερη τιμή και σεβασμό, προτείνω την απονομή τιμητικής διάκρισης προς τον Σεβασμιώτατο Μητροπολίτη Κορωνείας κ. Παντελεήμονα, αναγνωρίζοντας το πολυσχιδές ποιμαντικό, θεολογικό, κοινωνικό και συγγραφικό του έργο, το οποίο έχει αφήσει ανεξίτηλο αποτύπωμα όχι μόνο στην Εκκλησία της Ελλάδος γενικώς, αλλά και στον Δήμο Καλλιθέας ιδιαιτέρως, στον οποίον διακονεί επί σειρά ετών με ζήλο, αφοσίωση, σοφία και αγάπη.

Ο Σεβασμιώτατος Μητροπολίτης Κορωνείας κ. Παντελεήμων γεννήθηκε το έτος 1937 στη Νίκαια Αττικής, από γονείς μικρασιατικής καταγωγής. Σπούδασε στη Θεολογική Σχολή του Εθνικού και Καποδιστριακού Πανεπιστημίου Αθηνών, απ’ όπου αποφοίτησε το έτος 1959. Μετά τη στρατιωτική του θητεία, χειροτονήθηκε Διάκονος το έτος 1962, Πρεσβύτερος Αρχιμανδρίτης το έτος 1963, και εν συνεχεία υπηρέτησε ως Ιεροκήρυκας στην Ιερά Μητρόπολη Τρίκκης και Σταγών επί πενταετία. Κατά τα έτη 1967-1969 έκανε μεταπτυχιακές σπουδές στη Γερμανία, στα Πανεπιστήμια του Μύνστερ και της Χαϊδελβέργης. Επιστρέφοντας στην πατρίδα, υπηρέτησε σε σημαντικές θέσεις της Εκκλησίας και της Πολιτείας, μεταξύ άλλων ως Διευθυντής της Θρησκευτικής Υπηρεσίας του Γενικού Επιτελείου Αεροπορίας επί τετραετία και ως Ιεροκήρυκας του Μητροπολιτικού Ιερού Ναού Αθηνών επί τριακονταετία. Το έτος 2003 εξελέγη Επίσκοπος Κορωνείας από την Ιερά Σύνοδο, τη προτάσει του Μακαριστού Αρχιεπισκόπου Αθηνών κ. Χριστοδούλου, και το 2008 προήχθη σε Τιτουλάριο Μητροπολίτη από την Ιερά Σύνοδο, τη προτάσει του Μακαριωτάτου Αρχιεπισκόπου Αθηνών κ. Ιερωνύμου. Πέραν τούτων, επί μακρά σειρά ετών διηύθυνε το Σεμινάριο Κηρύγματος για τους Κληρικούς της Ιεράς Αρχιεπισκοπής Αθηνών, συμβάλλοντας καθοριστικά στην επιμόρφωσή τους, ενώ τιμήθηκε με τον Σταυρό του Πατριαρχείου Ιεροσολύμων μετά Διπλώματος.

 Η παρουσία του στην Καλλιθέα είναι διαρκής, σταθερή, ουσιαστική και ευεργετική για την τοπική κοινωνία. Από το 2003 διακονεί ανελλιπώς στον Δήμο μας, που υπάγεται στην Ιερά Αρχιεπισκοπή Αθηνών, ως εκπρόσωπος του Αρχιεπισκόπου Αθηνών, λειτουργώντας σε Ιερούς Ναούς, κηρύσσοντας τον Λόγο του Θεού και προσφέροντας πνευματική καθοδήγηση σε εκατοντάδες πιστούς συμπολίτες μας. Είτε πρόκειται για Κυριακάτικες Θείες Λειτουργίες, είτε για Εορτασμούς Εθνικών και Θρησκευτικών Επετείων, είτε για συμμετοχή του σε εκδηλώσεις της Εκκλησίας και του Δήμου, ο λόγος του είναι διαυγής, ταπεινός, επιβλητικός και εμπνευσμένος, προσεγγίζοντας με σοφία όλα τα επίκαιρα ζητήματα πίστης και όχι μόνο. Το κήρυγμά του χαρακτηρίζεται από σαφήνεια και καθαρότητα, καθιστώντας το απλό και προσιτό προς το ευρύ κοινό. Με τον λόγο του χτίζει γέφυρες επικοινωνίας μεταξύ των γενεών, των θεσμών και των πολιτών, στηρίζοντας έμπρακτα την τοπική κοινωνία στις ηθικές, κοινωνικές και πνευματικές της ανάγκες.

Πέραν όλων αυτών, έχει γράψει και πολλά βιβλία που ακτινοβολούν θεολογικό στοχασμό, πνευματική διαύγεια και ποιμαντική εμπειρία, ενώ διακρίνονται για τη θεολογική τους ακρίβεια, τη ρητορική τους δεινότητα και την ισχυρή τους μεταδοτικότητα. Ταυτόχρονα, αποτελούν πολύτιμα βοηθήματα για ιερείς, θεολόγους και ευρύτερο αναγνωστικό κοινό, συμβάλλοντας στη στέρεη θεμελίωση της Ορθόδοξης διδασκαλίας και στην ευρεία διάδοση του Ευαγγελικού μηνύματος. Πιο αναλυτικά, τα έργα του είναι τα εξής (κατά χρονολογική σειρά):

* *Ψήγματα (Αρμός 2011)*
* *Με όραμα και τόλμη (Αρμός 2014)*
* *Εκ του αγαθού θησαυρού: Καινά και παλαιά (Αρμός 2016)*
* *Επί την λυχνίαν (Αρμός 2018)*
* *Κηρύξατε επί των δωμάτων (Αρμός 2020)*
* *Από του καρπού του αμπελώνος (Αρμός 2021)*
* *Έργον ποίησον ευαγγελιστού (Αρμός 2022)*
* *Έστηκα επί την θύραν (Αρμός 2023)*

Κύριε Πρόεδρε,

 Σε εποχές όπου η πνευματική αναζήτηση και το ήθος δοκιμάζονται καθημερινά, ο Σεβασμιώτατος Μητροπολίτης Κορωνείας κ. Παντελεήμων αποτελεί έναν φάρο που εμπνέει τους πιστούς συμπολίτες μας. Με λόγο μεστό αλλά ταπεινό, με παρουσία στιβαρή αλλά διακριτική, με πίστη βαθιά, πορεύεται επί δεκαετίες μέσα στην τοπική κοινωνία μας και δίπλα στους πιστούς συμπολίτες μας που έχουν την τιμή να τον έχουν ανάμεσά τους, να τον βλέπουν στους ναούς, να τον ακούν στον άμβωνα, να τον συμβουλεύονται σε στιγμές εσωτερικής αναζήτησης και δοκιμασίας. Η βράβευσή του, λοιπόν, δεν είναι μόνο μία οφειλόμενη τιμή προς το πρόσωπό του, αλλά και μία οφειλόμενη τιμή προς τις αξίες που υπηρετεί.

Κατόπιν τούτων, παρακαλούμε το Δημοτικό Συμβούλιο όπως εγκρίνει την ανακήρυξη του εν λόγω Ιεράρχη σε Επίτιμο Δημότη του Δήμου Καλλιθέας και την Απονομή προς αυτόν του Χρυσού Μεταλλίου της πόλης, σε ένδειξη αναγνώρισης του ποιμαντικού και κοινωνικού του έργου. Η τελετή απονομής προτείνουμε να πραγματοποιηθεί την Κυριακή 15 Ιουνίου 2025, κατά την Εορτή των Αγίων Πάντων, στον Καθεδρικό Ναό των Αγίων Πάντων Καλλιθέας, μετά το πέρας της Λειτουργίας, στην οποία θα χοροστατήσει ο τιμώμενος Ιεράρχης.

|  |  |
| --- | --- |
| **Εσωτερική Διανομή**-Γραφείο Δημάρχου-Γραφείο Γεν. Γραμματέα  | **Ο ΔΗΜΑΡΧΟΣ****ΚΩΣΤΑΣ ΑΣΚΟΥΝΗΣ** |